บินเมกาวุ่น! ระบบ NOTAM ขัดข้อง ดีเลย์กว่า 1,200 ไฟล์ต-ยกเลิกแล้ว 100 เที่ยว
ด่วน! สายการบินสหรัฐประกาศหยุดบินเที่ยวบินภายในประเทศทั้งหมดวันนี้ หลังระบบ NOTAM ขัดข้อง ทำเที่ยวบินกว่า 1,200 ดีเลย์ และยกเลิกเที่ยวบินกว่า 100 เที่ยว
ด่วน! สายการบินสหรัฐประกาศหยุดบินเที่ยวบินภายในประเทศทั้งหมดวันนี้ หลังระบบ NOTAM ขัดข้อง ทำเที่ยวบินกว่า 1,200 ดีเลย์ และยกเลิกเที่ยวบินกว่า 100 เที่ยว
11 ม.ค. 2566

ผู้สื่อข่าวรายงานว่า สายการบินทั่วสหรัฐประกาศหยุดบินสำหรับเที่ยวบินภายในประเทศทั้งหมดในวันนี้ หลังจากที่สำนักงานบริหารการบินแห่งชาติสหรัฐ (FAA) ประสบปัญหาระบบขัดข้อง
ทั้งนี้ สนามบินทั่วสหรัฐเผชิญภาวะปั่นป่วนในวันนี้ หลังระบบ NOTAM ของ FAA ประสบปัญหาขัดข้อง โดย NOTAM เป็นระบบแจ้งเตือนนักบินให้ทราบถึงอันตราย รวมทั้งการเปลี่ยนแปลงของอาคารและกระบวนการต่างๆของสนามบิน
ขณะนี้ FAA กำลังเร่งกู้คืนระบบดังกล่าว
สำหรับข้อมูลจาก FlightAware.com บ่งชี้ว่า การขัดข้องของระบบดังกล่าวส่งผลให้เที่ยวบินจำนวนมากกว่า 1,200 เที่ยวต้องล่าช้าออกไป ซึ่งเป็นเที่ยวบินภายในสหรัฐ รวมทั้งเที่ยวบินขาเข้าและออกจากสหรัฐ ขณะที่มีการยกเลิกเที่ยวบินจำนวนมากกว่า 100 เที่ยว
ขณะเดียวกันทำเนียบขาวแถลงว่า ประธานาธิบดีโจ ไบเดน ผู้นำสหรัฐ ได้รับแจ้งเกี่ยวกับการที่สำนักงานบริหารการบินแห่งชาติสหรัฐ (FAA) ประสบปัญหาระบบขัดข้องในวันนี้แล้ว
โดยแถลงการณ์ระบุว่า ยังไม่มีหลักฐานบ่งชี้การโจมตีทางไซเบอร์ต่อระบบการบินของสหรัฐในขณะนี้
นอกจากนี้ ปธน.ไบเดนยังได้สั่งการให้กระทรวงคมนาคมสหรัฐทำการสอบสวนหาสาเหตุที่เกิดขึ้น